Гарадзішча сярэднявяковага Слуцка знаходзіцца сёння ў цэнтры сучаснага горада, у сутоцы рэк Бычок і Случы. Апошняя ўласна і дала назву гэтаму паселішчу. На сёння гэта пагорак вышынёю 5 — 6 метраў з памерамі пляцоўкі 80 на 100 метраў. У канцы ХІ — ХІІІ стагоддзі тут размяшчаўся дзядзінец летапіснага Случаска, у ХІV — ХVІІІ стагоддзях — Верхні замак Слуцка. У ХІХ стагоддзі тут быў узведзены Мікалаеўскі сабор, з-за чаго гэтая мясціна атрымала назву Саборная горка. У другой палове 30-х гадоў мінулага стагоддзя сабор быў узарваны і гэтае месца да пачатку 1950-х мела афіцыйную назву “Бязбожная горка” (цяпер называецца “Вялікая горка”).